TLAČOVÁ SPRÁVA

**Výlety, ktoré prekvapia. Štartuje sezóna jarných Lesopotuliek**

Trnava 27. marca 2024 – **Komentované prehliadky prírodných zaujímavostí Trnavského kraja zážitkov sa konajú každú sobotu od 20. apríla do 1. júna 2024. Pre veľký záujem o výlety v sprievode odborníkov pridala Krajská organizácia cestovného ruchu (KOCR) Trnavský kraj niekoľko termínov. Turisti zamieria k prameňu Trnávky, objavia raky v Malých Karpatoch, ale čakajú ich aj dve novinky. Lístky sú v predaji cez** [**krajzazitkov.sk**](https://krajzazitkov.sk/kampan/jesenne-lesopotulky/)**.**

**„Lesopotulky sú súčasťou našej pravidelnej ponuky zážitkov, ktorá upriamuje pozornosť na pestré možnosti aktívneho trávenia voľného času v Trnavskom kraji. Turistiku spájame s edukáciou. Účastníci sa dozvedia o fungovaní lesov, čo sú to napríklad penovce a vyvieračky, odkiaľ k nám prilietajú divoké vtáky. To všetko priamo v teréne, uprostred prírody Trnavského kraja zážitkov,”** približuje Petra Hencelová z KOCR Trnavský kraj.

Kuchynsko-orešanský kras, Majdánsky chotár, Šaštínske duny – to sú niektoré z lokalít, ktoré turisti v malých skupinách a v sprievode odborníka prebádali minulý rok. Na jar sa môžu na tieto miesta vydať opäť, ale pribudli aj dve novinky - rybník ukrytý medzi piesočnými dunami na Záhorí a málo známe kráľovstvo dolomitov v Malých Karpatoch.

**„Počas tejto Lesopotulky geológ zavedie turistov do bukových lesov a porozpráva im o geomorfologických procesoch a zaujímavostiach neživej prírody. Trasa vedie po lesných obslužných cestách, takže bežný turista s k prírodným krásam len tak bežne nedostane. Na naše zážitkové potulky je potrebné mať primeranú fyzickú zdatnosť,”** dodáva P. Hencelová.

Jarné Lesopotulky sa konajú za každého počasia, účastníci by preto mali počítať aj s menej priaznivými poveternostnými podmienkami - vziať si nepremokavú obuv, prípadne pršiplášť a niečo pod zub. Túlať sa v sprievode odborníkov majú možnosť každú sobotu od 20. apríla do 1. júna 2024, pričom počas dvoch sobôt (11.5. a 25.5.) sú na výber hneď dve z Lesopotuliek.

Prvé tri termíny sú zamerané na neživú prírodu (K prameňu Trnávky - 20. 4., Kráľovstvo dolomitov - 27. 4., Kuchynsko-orešanským krasom – 4. 5.). Šaštínske duny (11.5.) a Okruh pri Váhu (11. 5.) potešíia milovníkov unikátnych lesov a sťahovavého vtáctva. O živej prírode bude reč aj počas Lesopotulky s názvom Raky v Malých Karpatoch (18.5.). Sezónu uzavrú prechádzky Majdanským chotárom (25.5.), Kráľovstvom dolom (25.5.) a návšteva Rybníka medzi dunami (1.6.).

Kontakt pre médiá:

**KOCR Trnavský kraj**

Martin Palkovič, tel. č.: +421 947 958 993, e-mail: [martin.palkovic@krajzazitkov.sk](mailto:martin.palkovic@krajzazitkov.sk), [www.krajzazitkov.sk/](http://www.krajzazitkov.sk/)

Trnavský kraj zážitkov je Krajskou organizáciou cestovného ruchu Trnavský kraj. Systematicky vytvára podmienky na rozvoj cestovného ruchu na území Trnavského samosprávneho kraja a jeho turistických destinácií: Trnava región, Piešťany a okolie, Matúšova zem – Galanta a okolie, Žitný ostrov a Záhorie. Zároveň je marketingovou centrálou a zastrešuje propagáciu cestovného ruchu pre svojich členov doma a v zahraničí. Organizuje podujatia a vytvára a predáva zážitkové produkty cestovného ruchu, ktoré dotvárajú ponuku výletnej destinácie Trnavského kraja zážitkov.

**Jarné Lesopotulky vznikli v spolupráci s Trnavským samosprávnym krajom, Lesmi SR, CHKO Malé Karpaty a oblastnými organizáciami cestovného ruchu Trnava Tourism, Rezort Piešťany a Záhorie.**